SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS IZBRAUKUMA SĒDES

PROTOKOLS Nr. 141.1.9/6-24-14/24

**2024. gada 23. aprīlī plkst. 10.00**

**Finanšu izlūkošanas dienestā**

Vaļņu ielā 28, Rīgā

Sēdē piedalās:

**komisijas deputāti:**

**Raimonds Bergmanis**

**Andrejs Vilks**

**Jānis Skrastiņš**

**Ināra Mūrniece**

**Uģis Rotbergs**

**Edvīns Šnore**

**Atis Švinka**

**citas personas:**

* Finanšu izlūkošanas dienesta priekšnieka vietnieks **Paulis Iļjenkovs**
* Finanšu izlūkošanas dienesta priekšnieka vietniece **Marta Jaksona**

**komisijas darbinieki:**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultante E.Kalniņa**

**Sēdi vada:** komisijaspriekšsēdētājs R.Bergmanis

**Sēdi protokolē:** E.Kalniņa

**Sēdes veids:** atklāta

Darba kārtība:

**1. Finanšu izlūkošanas dienesta 2023. gada darbības rezultāti.**

**2. Dažādi.**

**R.Bergmanis** atklāj sēdi un informē par izskatāmo darba kārtību un uzaicinātajām amatpersonām. Dod vārdu Finanšu izlūkošanas dienesta (FID) pārstāvjiem.

**1. Finanšu izlūkošanas dienesta 2023. gada darbības rezultāti.**

**R.Bergmanis** dod vārdu FID priekšnieka vietniekam P.Iļjenkovam.

**P.Iļjenkovs** demonstrē prezentāciju (*prezentācijas kopija pievienota pielikumā*) un iepazīstina komisiju ar FID pārskatā ietverto informāciju par dienesta darba rezultātiem 2023. gadā. Informē par dienesta veicamo galveno pamatpienākumu: tā ir finanšu izlūkošana – taktiskā un operatīvā analīze (aizdomīgu darījumu ziņojumu saņemšana no nolikuma subjektiem – bankām, finanšu iestādēm, kredītiestādēm, un analizēšana).

Prezentāciju iesāk ar kopsavilkumu – viens no FID darbības stūrakmeņiem ir starptautiskā sadarbība, lai identificētu finanšu plūsmas ne tikai Latvijā, bet starptautiski, tādējādi FID īstenojis sadarbību ar 74 dažādām valstīm; ik mēnesi FID mācību vietni apmeklējuši ap 2000 apmeklētāju (gan publiskā, gan privātā sektora pārstāvji), šī mājaslapa visu laiku tiek papildināta ar jauniem mācību materiāliem, apmācību formas – videolekcijas, videokonferences; par 86% samazinājies aizdomīgu darījumu ziņojumu skaits no likvidējamām kredītiestādēm (iemesls – Latvijas finanšu sektorā ir būtiski samazinājies nerezidentu klientu skaits); FID saņēmis 510 ziņojumus par aizdomīgiem darījumiem sankciju jomā (sankciju apiešana, sankciju pārkāpšana; no 1. aprīļa – arī sankciju izpildes joma); 8.goAML seminārā Vīnē FID ievēlēts par goAML (galvenā izmantotā IT sistēma, kurā tiek saņemti izlūkdati, un kurā tiek veikta analīze) Starptautiskās lietotāju grupas vadošo valsti; FID datu meklētājs «Black-box» nodrošina TAI lietotājiem daļēju piekļuvi FID datu bāzei; FID uzsācis trīs mašīnmācīšanās risinājumu praktisko testēšanu.

2023. gadā saņemti 6108 ziņojumi par aizdomīgiem darījumiem (tas ir galvenais datu avots – pārsvarā saņem no privātā sektora) un iesaldēti līdzekļi 91,68 milj. EUR apmērā (pēc tam tie tiek arestēti KP, vēlāk tos var konfiscēt un ieskaitīt valsts budžetā – kopš 2018. gada no 1,5 mljrd. EUR iesaldētajiem līdzekļiem vairāk nekā 215 milj. EUR konfiscēti un ieskaitīti valsts budžetā). Šī iesaldēšana finanšu līdzekļiem, kurus, iespējams, var uzskatīt par noziedzīgi iegūtiem, nav tā pati iesaldēšana, kas ir, pamatojoties uz sankcijām, jo tiesiskās sekas ir dažādas – ja tiek iesaldēti līdzekļi sankciju subjektiem, tiem nav krimināltiesisku seku – tos nevar arestēt un konfiscēt (kad persona no sankciju saraksta tiek izņemta, viņa var tikt pie saviem līdzekļiem). Šobrīd pasaulē politisko sarunu līmenī tiek spriests, vai to varētu darīt.

Iepazīstina ar iesaldēto līdzekļu sadalījumu pa valstīm – 1. vietu stabili ieņem Apvienotā Karaliste (44,45 milj. EUR), bet iespējamo līdzekļu izcelsmes valstu vidū 1. vietā ar milzu pārsvaru ierindojas Krievija (46,96 milj. EUR).

Izmeklēšanas iestādēm un prokuratūrai nosūtīta 3 veidu informācija: 1) Atzinums (FID ziņojums izmeklēšanas iestādei vai prokuratūrai par iespējamu NILL (KP uzsākšanai)) – 171; 2) Riska informācija (FID ziņojums izmeklēšanas iestādei vai prokuratūrai izmantošanai kompetences ietvaros) – 264; 3) Atzinums pie uzsākta KP (FID papildu ziņojums izmeklēšanas iestādei vai prokuratūrai jau uzsākta KP ietvaros) – 130.

Aizvadītajā gadā 105 kriminālprocesi uzsākti, pamatojoties uz FID informāciju, bet 94 jau esošos kriminālprocesos FID pievienojis informāciju.

Turpina ar FID darbu un lomu sankciju jomā – FID saņēmis 510 ziņojumus par sankciju apiešanu (informāciju par sankciju apiešanu FID saņem no privātā sektora pārstāvjiem, valsts iestādēm, starptautiskajiem sadarbības partneriem, kā arī privātpersonām). Pieaugošajam ziņojumu skaitam 2023. gadā ir galvenokārt divi iemesli: 1) jaunas ES sankcijas; 2) izdotās FID vadlīnijas “Ziņojumu sniegšana par aizdomīgiem darījumiem un atturēšanās no darījumu veikšanas”. Konstatēta zema ievainojamība Latvijas finanšu sektorā šajā jautājumā. Mūsu lielākie riski valstī attiecībā uz sankciju apiešanu ir mūsu ģeogrāfiskais novietojums (preču kustība notiek caur Latviju, bet to pamatojošā finanšu plūsma caur Latvijas finanšu iestādēm iet pietiekami reti, jo cilvēki izvēlas mazāk kontrolējošu finanšu iestāžu vidi). Tādējādi viena no galvenajām prioritātēm, kļūstot par nacionālo kompetento iestādi sankciju jomā, ir nepieciešams ieviest informācijas apmaiņas kanālus starp iestādēm, kas arī tiek darīts.

Akcentē, ka pagājušajā mēnesī Eiropas Parlaments pieņēma Direktīvu, ka visām dalībvalstīm ir pienākums noteikt sankciju apiešanu, pārkāpšanu kā noziegumu savos nacionālajos tiesību aktos (tas izdarāms 12 mēnešu laikā). FID atbalsta arī politiskajā līmenī izskanējušo iniciatīvu par sankciju apiešanas izmeklējošo iestādi ES līmenī noteikt Eiropas Prokuratūru, lai nodrošinātu vienveidīgu pieeju.

ES direktīva paredz, ka valstīm ir tiesības noteikt arī administratīvo atbildību par sankciju pārkāpšanas gadījumiem, kas ir mazāk būtiski (preču vērtība nepārsniedz 10 000 EUR robežšķirtni). FID ieskatā šo jautājumu vajadzētu apsvērt arī Latvijā, jo muita konstatē virkni pārkāpumus, kas ir maza apmēra – pārsvarā tie ir luksus preču aizlieguma pārkāpumi.

Absurdi ir, ka neatkarīgi no tā, vai uz Krieviju tiek vesti apavi, kas pārsniedz 300 EUR vērtību, vai raķetes, šobrīd iespējamais sods par abiem pārkāpumiem ir vienāds.

Jāatzīst, ka sankciju apiešanas risks Latvijā ir daudz augstāks nekā citās ES valstīs.

FID uzskata, ka likumdevējs varētu izmantot savas tiesības un noteikt administratīvo atbildību minētajos gadījumos, kad luksusa preču vērtība nepārsniedz 10 000 EUR robežšķirtni. Muita varētu konfiscēt šo preci un uzlikt atturošu administratīvo sodu, līdz ar ko procesu varētu izbeigt. Savukārt kriminālprocesā jau varētu fokusēties uz daudz nopietnākiem sankciju pārkāpšanas gadījumiem, piemēram, pārkāpējiem pārvadājot duālas pielietojamības preces vai stratēģiskās nozīmes preces, vēl tās varētu būt mērķētās finanšu sankcijas vai arī liela apmēra sankciju pārkāpšana.

Nodokļu un muitas policijas lietvedībā ir aptuveni 300 kriminālprocesu par sankciju pārkāpšanu, līdz ar to administratīvās atbildības ieviešana likumsargiem būtiski atvieglotu darbu. Turklāt jāņem vērā, ka lielākā daļa šo kriminālprocesu neskar Latvijas komersantus, bet ārzemniekus, kas izmanto Latviju, lai nogādātu preces uz Krieviju vai no Krievijas.

Šo kriminālprocesu izmeklēšanā nepieciešama starptautiskā sadarbība ar citām valstīm, turklāt ir nepieciešams pierādīt arī pārkāpēja nodomu par sankciju pārkāpumu.

Tālāk informē par FID funkcijām sankciju izpildē ar 01.04.2024. (FID funkcijas noteiktas ar 2023. gada 8. decembra grozījumiem Starptautisko un Latvijas Republikas nacionālo sankciju likumā, kas stājās spēkā 2024. gada 1. aprīlī):

1. Pieņemt lēmumu par sankcijās noteiktu izņēmumu piemērošanu, izsniedzot atļauju darījuma vai darbības veikšanai.

2. Saņemt un analizēt informāciju, kas saskaņā ar sankciju regulējuma prasībām ziņojama kompetentajai iestādei.

3. Publicēt informāciju par sankciju subjektiem, tiem iesaldētajiem līdzekļiem un saimnieciskajiem resursiem Latvijā.

4. Uzturēt sankciju meklētāju, kurā pieejama informācija par ANO, ES un nacionālajos sankciju sarakstos iekļautām personām.

5. Pieņemt lēmumus par aktīvu atbrīvošanu no iesaldēšanas, ja tiek konstatēts pamatojums.

6. Sniegt skaidrojumus, veikt informatīvus pasākumus un apmācības sankciju jautājumos.

7. Veikt informācijas apmaiņu ar Eiropas Komisiju un ES dalībvalstu kompetentajām iestādēm.

8. Pieņemt lēmumus, kas nepieciešami, lai nodrošinātu sankciju izpildi, t.sk., lemt par līdzekļu un saimniecisko resursu iesaldēšanu.

Par FID sadarbību ar partneriestādēm ārvalstīs – 2023. gadā samazinājies FID saņemto ārvalstu pieprasījumu skaits. Būtisks samazinājums novērojams attiecībā uz pieprasījumiem par trešajās valstīs veiktiem predikatīvajiem noziedzīgajiem nodarījumiem, kas 2023. gadā vairs nebija tipiski. Ir sagatavoti pieprasījumi ārvalstu finanšu izlūkošanas vienībām arī trešā riska profila ietvaros (riski, kas saistīti ar ārvalstīs izdarīto noziedzīgo nodarījumu rezultātā ģenerētiem NIL, kuri pārskata periodā tiek ievesti Latvijā). Samazinājies arī FID sagatavoto pieprasījumu skaits ārvalstu kolēģiem.

2023. gadā ārvalstu finanšu izlūkošanas vienību pieprasījumi galvenokārt saņemti par šādiem iespējamiem noziedzīgiem nodarījumiem: autonoma NILL; krāpšana; piesavināšanās; izvairīšanās no nodokļu vai tiem pielīdzinātu maksājumu veikšanas; starptautisko sankciju pārkāpšana.

Tāpat FID veic arī stratēģisko analīzi un pētījumus – 2022. gadā izstrādāti stratēģiskās analīzes materiāli:

1. Risku novērtējumi – “Nacionālo noziedzīgi iegūtu līdzekļu legalizācijas un terorisma un proliferācijas finansēšanas risku novērtējums par laika posmu no 2020. līdz 2022. gadam” (NRA 2023); "Nekustamo īpašumu un būvniecības sektora noziedzīgi iegūtu līdzekļu legalizācijas risku novērtējums"; Novērtējums “Likumīgas un nelikumīgas naudas plūsmas Baltijas valstīs – stratēģisks novērtējums”;

2. Pētījumi un vadlīnijas – Vadlīnijas “Ziņojumu sniegšana par aizdomīgiem darījumiem un atturēšanās no darījumu veikšanas” 2. papildinātā redakcija; Pētījums “Centrālo banku digitālās valūtas ietekme uz NILL/TPF novēršanu”; Materiāls “Noziedzīgu nodarījumu nodokļu jomā indikatori un gadījumu analīze”.

Izstrādāti arī vairāk nekā 30 ierobežotas pieejamības tematiskie un mērķētie pētījumi konkrētām institūcijām (pēc pieprasījuma vai proaktīvi).

Turpinājumā informē par starptautiskajiem novērtējumiem, tā kā viena no FID funkcijām ir nodrošināt Latvijas pārstāvību dažādos ar NILLTPF novēršanas jomu saistītos starptautiskos novērtēšanas procesos – 1) Moneyval 6.kārtas novērtējums 2023.-2025. g.; 2) OECD WGB Latvijas 3. novērtējuma fāzes noslēgums; 3) Starptautiskā Valūtas fonda IV panta novērtējums; 4) SVF Ziemeļvalstu un Baltijas valstu reģiona finanšu sektora novērtēšana NILLTF novēršanas jomā.

Akcentē FID operacionālo vadību, informējot par izmaiņām FID struktūrā no 01.01.2024. Uzsver, ka 2023. gada 1. janvārī FID bija aizpildītas 65 amata vietas, bet gada noslēgumā – 69.

Vēl informē par realizētajiem starptautiskajiem projektiem – 1) «AML inovāciju centra izveide noziedzīgi iegūtu līdzekļu legalizācijas identificēšanas uzlabošanai»; 2) «Darbinieku zināšanu pilnveide noziedzīgi iegūtu līdzekļu legalizācijas apkarošanā Latvijā»; 3) «Izlūkošanas un drošības speciālistu sadarbības tīkls ar nozares un akadēmisko aprindu darbiniekiem»; 4) «Stiprināt ES aktīvu atgūšanu un sankciju izsekošanu pret starptautisku augsta līmeņa korupciju».

Nobeigumā informē par izvirzītajām prioritātēm 2024. gadam atbilstoši FID darbības stratēģijai:

1. Vadīt visus nepieciešamos sagatavošanās darbus, kā arī nodrošināt nepieciešamās informācijas sagatavošanu un iesniegšanu MONEYVAL 6. novērtēšanas kārtā.

2. Efektīvi pildīt kompetentās institūcijas pienākumus starptautisko un nacionālo sankciju izpildes jomā.

3. Turpināt attīstīt FID spēju izmantot jaunākos tehnoloģiju risinājumus un kāpināt iestādes analītisko risinājumu kapacitāti, lai paātrinātu un pilnveidotu izlūkdatu analīzes procesu, nodrošinātu izlūkdatu ticamību un datu apstrādes drošumu.

4. Informatīvi pasākumi (9.Starptautiskā programmrisinājuma goAML lietotāju grupas sanāksme, apkārtraksts u.c.).

*Sēdes turpinājumā deputāti uzdod sev interesējošus jautājumus un saņem atbildes uz tiem.*

***P.Iļjenkovs*** *atbild attiecībā par finanšu uzraudzību, par pārspīlējumiem no finanšu sektora puses (no bankām) – tas nav FID kompetencē, bet LB pārraudzībā. FID bankām devis vēstījumu aizdomīgu darījumu gadījumā, ka minētais vēl nav priekšnoteikums tam, lai šķirtos no klienta. Par to jāziņo FID, bet ir jāturpina sniegt finanšu pakalpojumus, nodrošinot piekļuvi finanšu tirgum.*

*Uz problēmu, ka Latvijā bankas atsakās atvērt kontus augsta ranga diplomātiem un uzņēmējiem, P.Iļjenkovs skaidro, FID ir ieinteresēts, lai katram Latvijā būtu konti. Atbalsta, ka piekļuve finanšu sistēmai būtu visām personām Latvijā, lai FID būtu vieglāk strādāt. FID nav tiesību pavēlēt kādai no bankām atvērt vai slēgt kontu.*

*Uz jautājumiem par mangāna rūdas eksporta aizliegumu – ja iekļauj ES sankciju sarakstā, tad, kamēr Direktīva vēl nestājas spēkā (tikai pēc 12 mēnešiem), to vienalga vēl varētu eksportēt; Eiropai nav mehānisma, lai šīs sankcijas ieviestu – P.Iļjenkovs atbild apstiprinoši. Ja kāda valsts to negrib ievērot, tad neievēro – tas ir katras valsts individuāls jautājums.*

*Attiecībā par aizdomīgo finanšu līdzekļu darījumu risku identificēšanas metodiku, instrumentiem, līdzekļiem, kas sasaucas ar analītisko risinājumu kapacitātes kāpināšanu – kā tas sasaistās un kādā veidā tie rīki darbojas, P.Iļjenkovs komentē, ka galvenokārt par to ziņo privātais sektors. Privātajam sektoram, piemēram, bankai, jābūt pašai saviem rīkiem, kā identificēt aizdomīgus darījumus, un par tiem ziņot FID. Savukārt FID sniedz privātajam sektoram vadlīnijas, kā pareizi ziņot, kam vairāk pievērst uzmanību. FID savus analītiskos rīkus izmanto, lai identificētu riskus, draudus nacionālajā līmenī. Tas arī iedzīvina riskos balstīto pieeju. Tālāk FID uzdevums ir nodot informāciju privātajam sektoram, lai tas zinātu, kam pievērst uzmanību, ko ziņot FID. Tādēļ finanšu iestādes izveido savas iekšējās kontroles sistēmas, kā uzraudzīt savus klientus un viņu darījumus. Par šķietami aizdomīgiem darījumiem ziņo FID. Ja aizdomas izrādās pamatotas, FID uzdevums šo informāciju tālāk nodot tiesībsargājošajām iestādēm kriminālprocesa uzsākšanai, tad tālāk nodot kriminālvajāšanai un tiesai.*

***M.Jaksone*** *papildina iepriekš minēto, ka FID ir spēcīga sadarbība ar tiesībsargājošajām iestādēm. FID darba veiksme vai neveiksme ir tieši atkarīga no šīs sadarbības. Tādēļ arī FID telpās notiek atbilstošas mācības, kurās ar savu kompetenci dalīties ar citiem, un pamācīt citus.*

*Par spēju iegūt informāciju par aizdomīgiem darījumiem ar digitālajām valūtām – P.Iļjenkovs informē, ka FID ir advancētā līmenī, kapacitāte ir augsta, salīdzinot ar citu valstu finanšu izlūkošanas vienībām. FID šobrīd ir 4 analītiķi, kas apguvuši speciālus kursus tieši par šādu darījumu analīzi. Skaidro par datumu, līdz kuram jāievieš Regula par minēto jautājumu – līdz gada beigām (precīzi nevar pateikt).*

*Par situāciju kaimiņvalstīs, ka tur neesot problēmu atvērt bankas kontus – Lietuva esot ļoti attīstījusies šajā jomā (attīstījusi FINTEK sektoru), attīstījusi jaunos pakalpojumu sniedzējus.*

*Par sadarbību ar Centrālāzijas un Āzijas valstīm – FID sadarbojas ar visām valstīm.*

*Komentē, ka saistībā ar administratīvā sloga mazināšanu (FID ir autonoma iestāde, kuru pārrauga Ministru Kabinets ar iekšlietu ministra starpniecību) FM varētu virzīt grozījumus.*

*Vaicāts par nepieciešamajām izmaiņām likumdošanā, skaidro, ka Direktīvas pārņemšanas procesā būs nepieciešamas iniciatīvas par kriminalizāciju, kas būs maināms Starptautisko un Latvijas Republikas nacionālo sankciju likumā.*

*Deputāti pieņem zināšanai sniegto informāciju.*

**R.Bergmanis** pateicas uzaicinātajām personām par piedalīšanos komisijas sēdē, sniegto informāciju, sniegtajām atbildēm, un slēdz sēdi.

Pielikumā: prezentācija uz 23 lp.

Sēde pabeigta plkst.11.30.

Komisijas priekšsēdētājs R.Bergmanis

Komisijas sekretārs J.Skrastiņš

Protokolēja E.Kalniņa